paragraph_text: 1925. napušta Trst s lažnim dokumentima te se smješta u blizini Pariza. 1927. biva uhićena s Carlom i Riccardom kao ‘talijanski subverzivci koji pljačkaju sefove’, te biva zatvorena u Versaillesu. 1928. njezine podatke zahtijeva belgijska policija, zbog zločina na koji sumnjaju da je počinila u Liègeu, belgijskom gradu, zbog čega je francuske vlasti žele izbaciti iz države. Iste godine biva oslobođena i pronalazi posao u jednoj socijalističkoj štampari. 1930. se seli u Ameriku, gdje se pridružuje anarhističkoj grupi tzv. ‘Vatrostalnima’, tj. ‘otpornima na vrućinu’. U kontaktima je s anarhistima koji putuju u Španjolsku boriti se na strani anarhista 1936. u građanskom ratu. 1938. je pod budnim okom fašističke policije koja je prati u New Yorku i New Jerseyu, koji bilježe kako je kontinuirano predana liberterskom pokretu. Godine 1940. pomaže talijanskim i španjolskim anarhistima koji se nalaze po francuskim logorima. Poslije II. svjetskog rata iz Amerike povremeno putuje u Italiju kako bi potpomagala anarhističkom pokretu.